«ДыгъафIэ къалэр» къызэIуахащ
Щэбэт кIуам Налшык къыщызэIуахащ «ДыгъафIэ къалэ» творчествэмкIэ сабий академиер. Махуэшхуэм хэтащ УФ-м егъэджэныгъэмрэ щIэныгъэмкIэ и министр Ливанов Дмитрий, КъБР-м и Iэтащхьэ КIуэкIуэ Юрий, УФ-м и Президентым и полномочнэ лIыкIуэу КИФЩI-м щыIэм и къуэдзэ Попков Валерий, ХабзэмкIэ Урысей къэрал университетым и ректор Ершов Валентин, УФ-м и Федеральнэ Зэхуэсым КъБР-м къыбгъэдэкI сенатору щыIэхэр, республикэм и Парламентым, Правительствэм я УнафэщIхэр, жылагъуэ лэжьакIуэхэр, республикэм и щIыналъэхэм къикIа сабийхэр, нэгъуэщIхэри.
Къафэмрэ джэгумрэ щыкуэд «ДыгъафIэ къалэм» сабийхэм я дыхьэшх макъыр дэз хъуат. Псэущхьэхэм ещхьу хуэпа ныбжьыщIэ цIыкIухэмрэ зэхыхьэ дахэм къекIуэлIа сабийхэмрэ метр пщыкIух зи лъагагъ псей щIэращIэм и хъуреягъыр къафыхьырт. Академием и пщIантIэм и уэрам цIыкIухэм сабийхэм я IэдакъэщIэкIхэмрэ я зэфIэкIхэмрэ щагъэлъагъуэрт. А псори ягъэдахэжырт къахэпсэ дыгъэ нэбзийхэм.
— «ДыгъафIэ къалэ» творчествэмкIэ сабий академиер лъэныкъуэ куэдкIэ сабийм и къэухьым зыщрагъэужьыну IуэхущIапIэщ, — жиIащ КъБР-м и Iэтащхьэ КIуэкIуэ Юрий зэIущIэр къыщызэIуихым. — Абы папщIэ дэ егъэджакIуэ, гъэсакIуэ нэхъыфIхэр къыхэтхащ. ЗэфIэкI зыбгъэдэлъ ныбжьыщIэхэм заужьынымкIэ «ДыгъафIэ къалэм» къалэнышхуэ игъэзэщIэнущ, ар гъуазэу яIэнущ еджапIэ псоми. Абы хэтщ сабий зэчиифIэхэм папщIэ интернат щIыкIэу къызэгъэпэща лицей, сабийм и гупсысэм пасэу зезыгъэужь еджапIэ. Уэрэд жыIэнымкIэ, сурэт щIынымкIэ, спортымкIэ, нэгъуэщIхэмкIи ныбжьыщIэхэм щадэлэжьэнущ. Робототехникэм, нано, IT технологиехэм, прикладной творчествэм, компьютерхэм, техникэ моделированием щыхуагъэсэнущ, правовед ныбжьыщIэм и школ щылэжьэнущ. Академием апхуэдэ къудамэ къыщызэIутхынымкIэ УФ-м и Суд Нэхъыщхьэм и УнафэщI Лебедев Вячеслав сэбэп къытхуэхъуащ. Абы и фIыгъэкIэ щIэблэм хабзэр ящIэу, емрэ фIымрэ яхузэхэгъэкIыу къэтэджынущ, къахуэсэ-
бэпынущ IэщIагъэ яхуэхъунур къыщыхахкIи. Академием «НыбжьыщIэхэм я технопарк» къыщызэIуахыну я мурадщ, — жиIащ КIуэкIуэм.
Ди къэралым и Президент Путин Владимир Федеральнэ Зэхуэсым Зэрызыхуигъэзам сабийхэр щрагъаджэкIэ иджырей зэманым къезэгъ Iэмэпсымэхэр къагъэсэ-
бэпыну, ныбжьыщIэм и зэфIэкIым зыщригъэужьын, ар гъащIэм къыщигъэсэбэпын Iэмал иIэну, спортым дихьэх ныбжьыщIэхэри зыхуейкIэ къызэгъэпэщыпхъэу къызэрыхигъэщам тету академиер зэрагъэпсар жиIащ КъБР-м и Iэтащхьэм.
Академиер зыухуахэм, сабийхэм илъэсыщIэ тыгъэ гуапэ хуащIынымкIэ я зэфIэкI емыблэжу лэжьа псоми фIыщIэ яхуищIащ КIуэкIуэ Юрий.
— «ЦIыхур цIыху зыщIыжыр абы и сабиигъуэм гуфIэгъуэ къигъэхъуапIэу иIарщ», — жиIэгъащ совет егъэджакIуэ Сухомлинский Василий. Сыщогугъ мыбы ныбжьыщIэхэм гъэсэныгъэ щыхалъхьэну, Темыркъан Юрий, Сокуров Александр, КIыщокъуэ Алим, Кулиев Къайсын хуэдэ цIыху щэджащэхэр къызыхэкIын щрагъэджэну. ИлъэсыщIэ къэблагъэр псоми фхуэфIыну сынывохъуэхъу! — захуигъэзащ КIуэкIуэ Юрий къызэхуэса- хэм.
— Къэбэрдей-Балъкъэрым и тхыдэм дежкIэ хуабжьу махуэшхуэщ нобэ, — жиIащ Ливанов Дмитрий. — Сабийхэм я зэфIэкIым зегъэужьынымкIэ, абыхэм я мурадхэр къехъулIэнымкIэ, лъэпкъым къыдэгъуэгурыкIуэ IэпщIэлъапщIагъэр къащтэжынымкIэ хуабжьу щхьэпэнущ мы IуэхущIапIэр. Мыбы фIагъкIэ пэхъун Кавказ Ищхъэрэм иткъым.
республикэм и унафэщIым егъэджэныгъэ IэнатIэм зегъэужьыным Iуэху щхьэпэ куэд зэрызэфIихыр къыхигъэщащ къэпсалъэм.
Метр зэбгъузэнатIэ миний зи инагъ ухуэныгъэр иджырей мардэм тет IэмэпсымэкIэ къызэрагъэпэщыным республикэ бюджетым къыхэкIыу сом мелуани 180-рэ трагъэкIуэдащ. Сабий мини 5-м нэблагъэм щадэлэжьэну IуэхущIапIэм и унафэщI Хьэсанэ Ислъам зэрыжиIамкIэ, академием лэжьэн щIидзэмэ, абы уезышэлIэну транспортыр куэдкIэ нэхъыбэ ящIыну я мурадщ.
ЩIэныгъэм и дыщэ IункIыбзэIухыр КъБР-м и Iэтащхьэм яIэщIилъхьащ зэпеуэ, зэхьэзэхуэ зэмылIэужьыгъуэхэм щытекIуа ныбжьыщIэхэм.
ХьэщIэхэм «ДыгъафIэ къалэм» зыщрагъэплъыхьащ, ар Iэмэпсымэрэ унэлъащIэкIэ къызэрызэгъэпэщар ирагъэлъэгъуащ. Къыхэгъэщыпхъэщ зи Iэпкълъэпкъым дерт иIэ сабийхэр тыншу мыбы щызекIуэфын хуэдэу ухуэныгъэхэр зыхуей зэрыхуагъэзар.
Республикэм и Iэтащхьэм академием автобуситI тыгъэ хуищIащ. ГуфIэгъуэ махуэшхуэм кърихьэлIа сабийхэм Уае Дадэр ехъуэхъури, псей лъабжьэм щагъэпщкIуа илъэсыщIэ саугъэтхэр яхуигуэшащ.
ИлъэсыщIэпежьэу а махуэм сабийхэм я нэгу щIагъэкIа таурыхъыр, шэч хэмылъу, дэтхэнэми гукъинэж щыхъунущ.
Щомахуэ Залинэ.
